16.
Na osnovu člana 6 stav 2 Zakona o objedinjenoj registraciji i sistemu izvještavanja o obračunu i naplati poreza i doprinosa ("Službeni list RCG", broj 29/05 i "Službeni list CG", br. 75/10 i 146/21), Ministarstvo finansija i socijalnog staranja donijelo je
PRAVILNIK
O IZMJENAMA PRAVILNIKA O OBLIKU I SADRŽINI JEDINSTVENE PRIJAVE ZA REGISTRACIJU PORESKIH OBVEZNIKA, OBVEZNIKA DOPRINOSA I OSIGURANIKA U CENTRALNI REGISTAR
("Službeni list Crne Gore", br. 003/22 od 12.01.2022)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 3 od 12.01.2022. godine, objavljenog na sajtu Službenog lista 12.01.2022. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Član 1
U Pravilniku o obliku i sadržini jedinstvene prijave za registraciju poreskih obveznika, obveznika doprinosa i osiguranika u Centralni registar ("Službeni list CG", br. 10/10, 32/10, 30/17, 50/17 i 103/21),čl. 3 i 4 mijenjaju se i glase:
"Član 3
Prijavu podnose:
   1) pravno lice ili organizacija koja obavlja djelatnost ili ostvaruje prihode u Crnoj Gori ili izvan Crne Gore (za sebe i zaposlene);
   2) strano pravno lice ili organizacija koja obavlja djelatnost ili ostvaruje prihode u Crnoj Gori (za sebe i zaposlene);
   3) državni organi i organi državne uprave i lokalne uprave (za sebe i zaposlene);
   4) fizičko lice (preduzetnik) koje ostvaruje prihode u Crnoj Gori (za sebe i zaposlene);
   5) fizičko lice - poslodavac (za zaposlene);
   6) lica koja obavljaju profesionalnu ili drugu djelatnost kao osnovno zanimanje;
   7) pravna i fizička lica isplatioci prihoda (za lica koja u Crnoj Gori obavljaju poslove po osnovu ugovora o djelu, odnosno poslove po osnovu autorskog ugovora, kao i poslove po osnovu drugih ugovora po osnovu kojih za izvršeni posao ostvaruju naknadu, a nijesu osigurani po drugom osnovu);
   8) vjerske zajednice (za sveštenike, vjerske službenike, monahe i monahinje);
   9) Zavod za zapošljavanje Crne Gore (za nezaposlena lica koja se nalaze na evidenciji nezaposlenih lica Zavoda za zapošljavanje Crne Gore i ostvaruju novčanu naknadu u skladu sa zakonom kojim se uređuje zapošljavanje);
   10) organ državne uprave nadležan za poslove poljoprivrede (za osiguranike koji se bave poljoprivredom kao jedinim ili glavnim zanimanjem);
   11) ustanove socijalne i dječje zaštite - JU Centri za socijalni rad (za korisnice prava na naknadu po osnovu ranije korišćenog prava na naknadu po osnovu rođenja troje ili više djece kojima je radi korišćenja tog prava njihovom voljom prestao radni odnos na neodređeno vrijeme);
   12) državljani Crne Gore zaposleni u inostranstvu, ako za to vrijeme nijesu obavezno osigurani kod stranog nosioca osiguranja ili ako prava iz penzijsko invalidskog i zdravstvenog osiguranja, po propisima te države, ne mogu ostvariti ili koristiti van njene teritorije, a neposredno prije odlaska u inostranstvo bili su osigurani u Crnoj Gori, odnosno ako su prije odlaska u inostranstvo imali stalno prebivalište u Crnoj Gori; i
   13) lica kojima je priznato pravo na produženo osiguranje, u skladu sa zakonom kojim se uređuje penzijsko i invalidsko osiguranje.
Član 4
Uz Prijavu se podnosi:
   1) akt o registraciji (za lica iz člana 3 stav 1 tač. 1 do 6 i tačka 10 ovog pravilnika);
   2) izvod iz registra jedinice razvrstavanja (za lica iz člana 3 stav 1 tač. 1, 2 i 3 ovog pravilnika);
   3) odobrenje, odnosno prijava za obavljanje djelatnosti: linijskog putničkog saobraćaja, univerzalnih poštanskih usluga, pružanja bankarskih usluga i usluga osiguranja i reosiguranja i organizovanja igara na sreću i zabavnih igara (za lica iz člana 3 stav 1 tač. 1 do 4 ovog pravilnika);
   4) fotokopija dokaza o identifikaciji (lična karta, pasoš ili vozačka dozvola) za fizičko lice podnosioca Prijave;
   5) fotokopija dokaza o stečenom nivou obrazovanja, ako prvi put zasniva radni odnos, odnosno promjeni podataka o nivou obrazovanja (za zaposlene iz člana 3 stav 1 tač. 1 do 4 i lica iz tač. 8 i 12 ovog pravilnika);
   6) fotokopija ugovora o radu/prestanku radnog odnosa, odnosno rješenja o zasnivanju/prestanku radnog odnosa (za zaposlene iz člana 3 stav 1 tač. 1 do 6 ovog pravilnika);
   7) fotokopija ugovora (za lica iz člana 3 stav 1 tačka 6 ovog pravilnika);
   8) akt o imenovanju/razrješenju državnog funkcionera, kao i akt o priznavanju prava na naknadu po prestanku funkcije u skladu sa zakonom;
   9) fotokopija isprave, odnosno dokaza o postavljenju za sveštenika ili vjerskog službenika (za lica iz člana 3 stav 1 tačka 8 ovog pravilnika);
   10) rješenje Fonda penzijskog i invalidskog osiguranje o utvrđivanju statusa, odnosno svojstva osiguranika (za lica iz člana 3 stav 1 tač. 12 i 13 ovog pravilnika);
   11) izvod iz matične knjige umrlih (za lica iz člana 3 stav 1 tač. 1 do 7 i tačka 10 ovog pravilnika);
   12) fotokopija rješenja o odsustvovanju sa rada zbog neplaćenog odsustva, odnosno mirovanja prava i obaveza iz rada i po osnovu rada, kao i odsustvovanja sa rada zbog njege djeteta do navršene treće godine života djeteta, u skladu sa zakonom (za lica iz člana 3 stav 1 tač. 1 do 4 ovog pravilnika);
   13) fotokopije dozvole za privremeni boravak i rad i ugovora o radu za zapošljavanje stranaca (za lica iz člana 3 stav 1 tač. 1 do 6 ovog pravilnika);
   14) fotokopija rješenja o ostvarivanju materijalnih davanja, odnosno priznavanju prava na mjesečnu naknadu, za korisnice iz člana 3 stav 1 tačka 11 ovog pravilnika."
Član 2
Obrazac JPR mijenja se i glasi:
NAPOMENA IZDAVAČA:
Priloge koji su sastavni dio ovog propisa možete pogledati ovdje.
Član 3
Ovaj pravilnik stupa na snagu danom objavljivanja u "Službenom listu Crne Gore".
Broj: 03-011/22-65/1
Podgorica, 10. januara 2022. godine
Ministar,
mr Milojko Spajić, s.r.